Hengelaar sterf toe hy van rotse val | Maroela Media
ŉ Hengelaar van Port Elizabeth is dood nadat hy Saterdag in ŉ sloep beland het terwyl hy besig was om van die rotse naby Noordhoek vis te vang.
Die Nasionale Seereddingsinstituut sê in ŉ verklaring sy bemanning in Port Elizabeth het omstreeks 11:00 ŉ noodoproep ontvang dat ŉ visserman by Lookout naby Noordhoek in die water tussen die rotse beland het.
Ian Gray, die plaaslike NSRI-stasiebevelvoerder, sê die NSRI, provinsiale nooddienste en die Nelson Mandelabaai-waterreddingsnetwerk het na die toneel gehaas. “Twee mans was besig om vanaf die rotse vis te vang toe een van hulle in die water tussen die rotse ingeval het. Daar word vermoed hy het geval weens mediese redes,” sê Gray.
“Die NSRI-beamptes het by hul aankoms die man uit ŉ rotspoel uitgehaal en mond-tot-mond-asemhaling toegepas totdat paramedici arriveer en gevorderde resussitasiepogings kon aanwend. Die man kon ongelukkig nie weer bygebring word nie en hy is dood verklaar.”
Gray sê die man was glo 55 jaar oud.
Medehengelaar · 1 maand gelede
Dis ons pasie.
Dis ons weg breek en ontspanning.
Sterkte aan die geliefdes en vriende.